钦定古今图书集成/方舆汇编/职方典/第1171卷 > 《采芳洲怀何仲仁》费尚伊
## 钦定古今图书集成/方舆汇编/职方典/第1171卷 > 《采芳洲怀何仲仁》费尚伊

百花堂接藕花洲，为尔曾停谷口驺。何氏园林人速
朽，习家池馆客重游。酒罏真若山河邈，蜡屐空存岛
屿幽。啼杀杜鹃春欲老，不听邻笛也堪愁。

风细钟声杳，烟和树色幽。遥看谷鸟没，坐见晚虹收。
莲宇尘长净，桃花水自流。昔贤遗胜迹，我辈续名游。
磐石堪逃暑，凉飙俨是秋。一觞情未极，归兴更悠悠。